ທ່ານ ຈູມມາລີ ໄຊຍະສອນ, ປະທານປະເທດ ແຫ່ງ ສປປ.ລາວ
ຕອບສຳພາດສະຖານີວິທະຍຸສາກົນແຫ່ງສປຈີນ ພາກພາສາລາວ (CRI)
ຂປລ.ໃນໄລຍະການຢ້ຽມຢາມ ສປ.ຈີນ ທ່ານ ຈູມມາລີ ໄຊຍະສອນ ເລຂາທິການໃຫຍ່ ປະທານປະເທດ ແຫ່ງ ສປປ.ລາວ ໄດ້ຕອບສຳພາດ ສະຖາ ນີວິທະຍຸສາກົນ ແຫ່ງປະເທດຈີນ ໃນວັນທີ 29 ກັນຍາ 2013 ທີ່ນະຄອນຄຸນມິງ ແຂວງຢຸນນານ ສປ.ຈີນ ກ່ຽວກັບການພັດທະນາ ສ້າງສາປະເທດ ຊາດ ແລະ ການພົວພັນຮ່ວມມື ສປປ.ລາວ ກັບ ສປ.ຈີນ ແລະ ບັນຫາຕ່າງໆ.
ກ່ອນອື່ນ, ທ່ານ ຈູມມາລີ ໄຊຍະສອນ ກໍສະແດງຄວາມຂອບໃຈຕໍ່ວິທະຍຸສາກົນ ແຫ່ງ ປະເທດຈີນ (CRI) ທິ່ໄດ້ໃຫ້ຄວາມສົນໃຈຕໍ່ສະພາບການປົກ ຄອງຂອງ ສປປ. ລາວ, ການພັດທະນາເສດຖະກິດ-ສັງຄົມ ກໍຄືການພົວພັນ ລາວ-ຈີນ ໃນໂອກາດຢ້ຽມຢາມສັນຖະວະໄມຕີ ສປ.ຈີນ ຢ່າງເປັນທາງ ການຂອງຂ້າພະເຈົ້າໃນຄັ້ງນີ້.
ການຢ້ຽມຢາມສັນຖະວະໄມຕີ ສປ ຈີນ ຢ່າງເປັນທາງການຂອງຂ້າພະເຈົ້າຄັ້ງນີ້ ເປັນການສືບຕໍ່ມູນເຊື້ອອັນດີງາມໃນການແລກປ່ຽນການຢ້ຽມຢາມເຊິ່ງກັນ ແລະ ກັນ ລະຫວ່າງ ການນຳຂັ້ນສູງຂອງສອງ ພັກ, ສອງລັດ ລາວ-ຈີນ ເພື່ອປະກອບສ່ວນເຂົ້າໃນການເສີມຂະຫຍາຍແລະ ຮັດແໜ້ນສາຍພົວພັນ ມິດຕະພາບຖານສະຫາຍ ແລະ ຊຸກຍູ້ການຮ່ວມມືຮອບດ້ານລະຫວ່າງສອງພັກ, ສອງລັດ ແລະ ປະຊາຊົນສອງຊາດ ລາວ-ຈີນ ໃຫ້ຈະເລີນງອກງາມ ແລະ ມີປະສິດທິຜົນຍິ່ງໆຂຶ້ນ.
ຄືດັ່ງບັນດາສະຫາຍໄດ້ຮູ້ແລ້ວ,ກອງປະຊຸມໃຫຍ່ຂອງພັກປະຊາຊົນປະຕິວັດລາວ ຄັ້ງທີ 9 ໄດ້ໄຂຂຶ້ນ ໃນເດືອນມີນາ 2011 ທີ່ຜ່ານມາ, ມາເຖິງປະຈຸ ບັນກໍເປັນເວລາ 2 ປີກວ່າແລ້ວ. ໃນກາງປີ 2013 ຜ່ານມາ, ພວກຂ້າພະເຈົ້າໄດ້ຈັດກອງປະຊຸມຄົບຄະນະຄັ້ງທີ 6 ສະໄໝທີ 9 ຂອງຄະນະບໍລິຫານ ງານສູນກາງພັກ ໂດຍໄດ້ຕີລາຄາການຊີ້ນຳນຳພາຂອງສູນກາງພັກ ຕໍ່ສະພາບການຈັດຕັ້ງປະຕິບັດມະຕິກອງປະຊຸມໃຫຍ່ຄັ້ງທີ 9 ຂອງພັກ, ແຜນພັດ ທະນາເສດຖະກິດ-ສັງຄົມແຫ່ງຊາດ 5 ປີ ຄັ້ງທີ 7 ເຄິ່ງສະໄໝ (2011-2013) ເຊິ່ງໂດຍທົ່ວໄປແລ້ວຕະຫລອດໄລຍະ 2 ປີເຄິ່ງຜ່ານມາ, ສປປ.ລາວ ສືບຕໍ່ມີສະຖຽນລະພາບທາງດ້ານການເມືອງຢ່າງຫນັກແຫນ້ນ, ສັງຄົມຍັງມີຄວາມສະຫງົບປອດໄພ, ມີຄວາມເປັນລະບຽບຮຽບຮ້ອຍ, ເສດຖະກິດມີຄວາມ ຫມັ້ນທ່ຽງໂດຍພື້ນຖານ, ມີການຂະຫຍາຍຕົວດ້ວຍອັດຕາການເຕີບໂຕເພີ່ມຂື້ນ 8,2% ຕໍ່ປີ, ລວມຍອດມູນຄ່າ GDP ສະເລ່ຍຕໍ່ຫົວຄົນ ໃນປີ 2012-2013 ໄດ້ເພີ່ມຂື້ນເຖິງ 1.500 ໂດລາ. ພວກຂ້າພະເຈົ້າ ຖືວ່າແມ່ນຜົນສຳເລັດທີ່ຕັ້ງໜ້າຂອງ ສປປ. ລາວ ເຊິ່ງກໍໄດ້ມີການຖອດຖອນບົດຮຽນໃນພາກປະຕິບັດ ຕົວຈິງ.
ໃນປະຈຸບັນພວກຂ້າພະເຈົ້າໄດ້ເອົາໃຈໃສ່ໃນການແກ້ໄຂຄວາມທຸກຍາກຂອງປະຊາຊົນ ໂດຍຕິດພັນກັບການປະຕິບັດມະຕິຂອງກົມການເມືອງສູນກາງພັກ ກ່ຽວກັບວຽກງານ 3 ສ້າງ: ສ້າງແຂວງໃຫ້ເປັນຫົວໜ່ວຍຍຸດທະສາດ, ສ້າງເມືອງໃຫ້ເປັນຫົວໜ່ວຍເຂັ້ມແຂງຮອບດ້ານ, ສ້າງບ້ານໃຫ້ເປັນຫົວໜ່ວຍ ພັດທະນາໂດຍມີການເຮັດທົດລອງຢູ່ 51 ເມືອງ, 109 ບ້ານເປົ້າຫມາຍເພື່ອແກ້ໄຂຄວາມທຸກຍາກຂອງ ປະຊາຊົນ, ສູ້ຊົນບັນລຸເປົ້າໝາຍເຮັດໃຫ້ ຄອບຄົວທຸກຍາກທົ່ວປະເທດຍັງເຫລືອບໍ່ເກີນ 10% ໃນປີ 2015.
ດ້ານການເຄື່ອນໄຫວຕ່າງປະເທດກໍໄດ້ຮັບການເປີດກວ້າງ, ເຫດການເດັ່ນແມ່ນ ການເປັນເຈົ້າພາບກອງປະຊຸມອາເຊັບ-7 ແລະ ອາເຊັມ-9 ໃນປີ 2012 ຜ່ານມາ. ສປປ.ລາວ ໄດ້ສືບຕໍ່ການພົວພັນທີ່ເປັນມູນເຊື້ອກັບບັນດາປະເທດເພື່ອນມິດຍຸດທະສາດຢ່າງໜັກແໜ້ນ ແລະ ເຂົ້າສູ່ລວງເລິກ, ຕັ້ງໜ້າ ເຄື່ອນໄຫວໃນຂອບອາຊຽນ, ສອງຝ່າຍ ແລະ ຫລາຍຝ່າຍ, ພິເສດ ສປປ.ລາວ ໄດ້ຖືກຮັບເຂົ້າເປັນສະມາຊິກສົມບູນ ຂອງອົງການການຄ້າໂລກ ໃນປີ 2012. ທັງໝົດໄດ້ສືບຕໍ່ເຊີດຊູ ແລະ ເສີມຂະຫຍາຍບົດບາດຂອງຕົນໃນເວທີພາກພື້ນ ແລະ ສາກົນ, ປະກອບສ່ວນອັນສຳຄັນເຂົ້າໃນການຍາດ ແຍ່ງການຮ່ວມມື ແລະ ເປີດກວ້າງເສດຖະກິດກັບຕ່າງປະເທດ. ປະຈຸບັນ, ພວກຂ້າພະເຈົ້າພວມຕັ້ງໜ້າດຳເນີນການກະກຽມດ້ານຕ່າງໆ ເພື່ອກ້າວເຂົ້າສູ່ ປະຊາຄົມ ເສດຖະກິດອາຊຽນໃນປີ 2015.
ການຢ້ຽມຢາມສປຈີນເທື່ອນີ້, ກໍໄດ້ພົບປະເຈລະຈາກັບສະຫາຍ ສີ ຈີນຜິງ, ເລຂາທິການໃຫຍ່ສູນກາງພັກກອມມູນິດຈີນ, ປະທານປະເທດຈີນຜູ້ໃໝ່, ລົງ ນາມໃນແຜນປະຕິບັດການພົວພັນຄູ່ຮ່ວມມືຍຸດທະສາດຮອບດ້ານລະຫວ່າງ ລາວ-ຈີນ ໃຫ້ຫັນເປັນອັນລະອຽດ. ລາວ ແລະ ຈີນ ໄດ້ສ້າງຕັ້ງສາຍພົວ ພັນການທູດນຳກັນໃນວັນທີ 25 ເມສາ 1961, ນັບແຕ່ນັ້ນເປັນຕົ້ນມາ, ການພົວພັນຮ່ວມມືສອງຝ່າຍໄດ້ຮັບການຖະນຸຖະໜອມບຳລຸງກໍ່ສ້າງ ແລະ ຂະ ຫຍາຍຕົວຢ່າງບໍ່ຍຸດຢັ້ງ ແລະ ມີໝາກຜົນຕົວຈິງ. ພັກ, ລັດຖະບານ ແລະ ປະຊາຊົນຂອງສອງປະເທດ ມີຄວາມຜູກພັນ, ສະຫນິດສະໜົມ, ໄວ້ເນື້ອເຊື້ອໃຈຊຶ່ງກັນ ແລະ ກັນ ຫລາຍຂື້ນ. ປີ 2009 ຜູ້ນຳສອງປະເທດຈຶ່ງໄດ້ຕົກລົງຍົກລະດັບການພົວພັນລາວ-ຈີນ ຂື້ນເປັນການພົວພັນແບບ “ຄູ່ຮ່ວມມືຍຸດທະສາດຮອບດ້ານ”, ອັນນີ້, ໄດ້ກາຍເປັນພື້ນຖານອັນໃໝ່ ແລະ ໜັກແໜ້ນສຳລັບການຂະຫຍາຍສາຍພົວພັນ ລະຫວ່າງ ລາວ-ຈີນ ໃນໄລຍະໃໝ່ ເພື່ອໃຫ້ສອງປະເທດກາຍເປັນຄູ່ຮ່ວມມື “ 4 ດີ” ຄື: ບ້ານໃກ້ເຮືອນຄຽງທີ່ດີ, ເພື່ອນມິດທີ່ດີ, ສະຫາຍທີ່ດີ ແລະ ຄູ່ຮ່ວມມືທີ່ດີ ຢ່າງແທ້ຈິງ.
ຫລັງຈາກນັ້ນ, ສອງຝ່າຍໄດ້ສືບຕໍ່ປຶກສາຫາລືແບບສັນຖະວະໄມຕີ ແລະ ເຮັດວຽກຮ່ວມກັນຢ່າງໃກ້ຊິດເພື່ອຄົ້ນຄວ້າ, ລົງເລິກແຕ່ລະດ້ານຂອງຂົງເຂດ ການຮ່ວມມື ແລະ ໄດ້ເຫັນດີເປັນເອກະພາບກັນ ທາງດ້ານເນື້ອໃນຂອງ “ແຜນປະຕິບັດງານວ່າດ້ວຍການຜັນຂະຫຍາຍສາຍພົວພັນຄູ່ຮ່ວມມື ຍຸດທະສາດຮອບດ້ານລະຫວ່າງ ລາວ-ຈີນ” ແລະ ໄດ້ພ້ອມກັນເປັນສັກຂີພິຍານໃນພິທີລົງນາມຮ່ວມມື 10 ສະບັບກ່ຽວກັບການພົວພັນລະຫວ່າງ ສປປ.ລາວ ແລະ ສປ.ຈີນ ໃນຄັ້ງນີ້.
ແຜນປະຕິບັດງານດັ່ງກ່າວຖືວ່າແມ່ນເອກະສານພື້ນຖານທີ່ສຳຄັນ ຕໍ່ການເສີມຂະຫຍາຍສາຍພົວພັນລາວ-ຈີນ ໃນອະນາຄົດ, ໂດຍໄດ້ກຳນົດມາດຕະ ການຂອງການຊຸກຍູ້ການຮ່ວມມືລະຫວ່າງສອງຝ່າຍຢ່າງຊັດເຈນ ແລະ ກວມເອົາທຸກໆຂົງເຂດຂອງການຮ່ວມມື ເປັນຕົ້ນແມ່ນ: ການຮ່ວມມືດ້ານການ ເມືອງ, ດ້ານວຽກງານປ້ອງກັນຊາດ-ປ້ອງກັນຄວາມສະຫງົບ, ການຮ່ວມມືດ້ານເສດຖະກິດ-ການຄ້າ, ໂຄງລ່າງພື້ນຖານດ້ານຄົມມະນາຄົມ, ດ້ານກະສິກຳ, ດ້ານຊັບ ພະຍາກອນແຮ່ທາດ ແລະ ການປຸງແຕ່ງ, ດ້ານພະລັງງານ, ດ້ານການທ່ອງທ່ຽວ, ວັດທະນະທຳ-ສັງຄົມ, ພັດທະນາຊັບພະຍາກອນມະນຸດ, ດ້ານການຫລຸດຜ່ອນຄວາມທຸກຍາກ, ການຮ່ວມມືໃນເວທີພາກພື້ນ ແລະ ສາກົນ ແລະ ດ້ານອື່ນໆ, ຊຶ່ງແຜນປະຕິບັດງານດັ່ງກ່າວ ບໍ່ພຽງແຕ່ສອດ ຄ່ອງກັບຜົນປະໂຫຍດພື້ນຖານຂອງທັງສອງປະເທດລາວ-ຈີນ ເທົ່ານັ້ນ, ແຕ່ຍັງມີຜົນດີຕໍ່ສັນຕິພາບ, ສະຖຽນລະພາບ ແລະ ຄວາມວັດທະນາຖາວອນ ຂອງພາກພື້ນອີກດ້ວຍ.
10 ປີແຫ່ງການສ້າງການພົວພັນຄູ່ຮ່ວມມືຍຸດທະສາດລະຫວ່າງອາຊຽນກັບຈີນ. ເຫັນວ່າ ການຮ່ວມມື ແລະ ການແລກປ່ຽນກັນລະຫວ່າງອາຊຽນກັບຈີນ ຂ້າພະເຈົ້າຕີລາຄາສູງຕໍ່ການຮ່ວມມືອາຊຽນ-ຈີນ ຕະຫລອດໄລຍະຜ່ານມາທີ່ມີໝາກມີຜົນອັນໃຫຍ່ຫລວງໃນຫລາຍດ້ານກວມເອົາທຸກຂົງເຂດ: ການ ເມືອງ-ຄວາມໝັ້ນຄົງ, ເສດຖະກິດ ແລະ ວັດທະນະທຳ-ສັງຄົມ ອັນໄດ້ເຮັດໃຫ້ ສປ.ຈີນ ກາຍເປັນຄູ່ຮ່ວມຍຸດທະສາດ ປະເທດທຳອິດຂອງອາຊຽນໃນປີ 2003. ຕະຫລອດໄລຍະ 10 ປີ ຂອງການເປັນຄູ່ຮ່ວມຍຸດທະສາດ, ການຮ່ວມມື ອາຊຽນ-ຈີນ ໄດ້ຮັບການເສີມຂະຫຍາຍເປັນກ້າວໆມາ ໂດຍສະເພາະ ໃນຂົງເຂດການຄ້າ, ການລົງທຶນ, ການສຶກສາ, ວັດທະນະທຳ-ສັງຄົມ ແລະ ການທ່ອງທ່ຽວ. ສິ່ງດັ່ງກ່າວໄດ້ກາຍເປັນພື້ນຖານໃຫ້ແກ່ການເພີ່ມທະວີ ການຮ່ວມມື, ຄວາມເຂົ້າອົກເຂົ້າໃຈຊຶ່ງກັນ ແລະ ກັນ ບົນພື້ນຖານການເປັນເພື່ອນບ້ານທີ່ດີຊຶ່ງບໍ່ສະເພາະ ແຕ່ໄດ້ນຳຜົນປະໂຫຍດມາສູ່ອາຊຽນ ແລະ ສປ.ຈີນ ເທົ່ານັ້ນ, ແຕ່ຍັງເປັນການປະກອບສ່ວນເຂົ້າໃນການປົກປັກຮັກສາສັນຕິພາບ, ສະຖຽນລະພາບ ແລະ ການຮ່ວມມືເພື່ອການພັດທະນາໃນພາກ ພື້ນອາຊີຕາເວັນອອກ ແລະ ໃນໂລກອີກດ້ວຍ. ດັ່ງນັ້ນ, ຂ້າພະເຈົ້າຈຶ່ງເຫັນວ່າ ສາຍພົວພັນລະຫວ່າງ ອາຊຽນ-ຈີນ ເປັນສາຍພົວພັນຍຸດທະສາດ ທີ່ເຂັ້ມແຂງ, ຮອບດ້ານ ແລະ ຕ່າງຝ່າຍຕ່າງມີຜົນປະໂຫຍດຊຶ່ງອາຊຽນ ແລະ ສປ.ຈີນ ຄວນສືບຕໍ່ຮັກສາການຮ່ວມມືອັນດີນີ້ ແລະ ພ້ອມກັນເສີມ ຂະຫຍາຍໃຫ້ນັບມື້ນັບແຕກດອກອອກຜົນ.
ເພື່ອສືບຕໍ່ເພີ່ມທະວີການຮ່ວມມືກໍຄືການເປັນຄູ່ຮ່ວມຍຸດທະສາດ ອາຊຽນ-ຈີນ ໃຫ້ກ້າວຂຶ້ນສູ່ລະດັບສູງຂຶ້ນເລື້ອຍໆໃນຊຸມປີຕໍ່ໜ້ານັ້ນ, ຂ້າພະເຈົ້າເຫັນວ່າ ອາຊຽນ ແລະ ຈີນຄວນເພີ່ມທະວີການຮ່ວມມືກັນບາງດ້ານຄື:
1. ພວກເຮົາຄວນເພີ່ມທະວີການແລກປ່ຽນການຢ້ຽມຢາມສອງຝ່າຍ ແລະ ການໄປມາຫາສູ່ກັນຂອງປະຊາຊົນຂອງພວກເຮົາຊຶ່ງກໍເປັນໜຶ່ງ ໃນປັດໃຈທີ່ ສຳຄັນໃນການສ້າງຄວາມເຂົ້າອົກເຂົ້າໃຈ ແລະ ຄວາມໄວ້ເນື້ອເຊື່ອໃຈ ຊຶ່ງກັນ ແລະ ກັນ.
2. ຄວນເພີ່ມທະວີການຮ່ວມມືດ້ານເສດຖະກິດ ອາຊຽນ-ຈີນ ໂດຍການກ້າວໄປເຖິງການລຶບລ້າງສິ່ງກີດຂວາງທາງການຄ້າ ແລະ ການລົງທຶນທີ່ ບໍ່ແມ່ນກຳແພງພາສີ ເພື່ອອຳນວຍຄວາມສະດວກໃຫ້ແກ່ການຈັດຕັ້ງປະຕິບັດເຂດການຄ້າເສລີອາຊຽນ-ຈີນ ໃຫ້ໄດ້ຮັບໝາກຜົນຫລາຍຂື້ນເລື້ອຍໆ.
3. ຄວນເພີ່ມທະວີການຮ່ວມມືໃນການພັດທະນາດ້ານການເຊື່ອມຈອດ ໂດຍສະເພາະ ດ້ານໂຄງລ່າງພື້ນຖານເພື່ອເປັນສິ່ງອຳນວຍຄວາມສະດວກໃຫ້ ແກ່ການສົ່ງເສີມການຄ້າ, ການລົງທຶນ, ທ່ອງທ່ຽວ ແລະ ການໄປມາຫາສູ່ກັນຂອງປະຊາຊົນຂອງບັນດາປະເທດ ອາຊຽນ ແລະ ສປ ຈີນ. ອັນນີ້ກໍຈະ ເປັນການປະກອບສ່ວນສຳຄັນເຂົ້າໃນການຮັດເຂບຄວາມແຕກໂຕນດ້ານການພັດທະນາພາຍໃນອາຊຽນ ແລະ ຄວາມພະຍາຍາມຂອງອາຊຽນໃນການ ບັນລຸເປົ້າໝາຍການສ້າງປະຊາຄົມອາຊຽນ ໃນປີ 2015.
4. ເພີ່ມທະວີການຮ່ວມມືດ້ານການພັດທະນາຊັບພະຍາກອນມະນຸດ ໃຫ້ແກ່ປະເທດສະມາຊິກໃໝ່ອາຊຽນເພື່ອຮອງຮັບໃຫ້ແກ່ການສ້າງປະຊາຄົມອາຊຽນ ໃນປີ 2015.
ຕອນທ້າຍທ່ານ ເລຂາທິການໃຫຍ່ ປະທານປະເທດແຫ່ງ ສປປ.ລາວ ສະແດງຄວາມຊົມເຊີຍຕໍ່ລາຍການກໍຄືເວັບໄຊຂອງວິທະຍຸສາກົນແຫ່ງ ສປ.ຈີນ ທີ່ໄດ້ນຳສະເໜີຂ່າວທີ່ມີເນື້ອໃນດີ ແລະ ອວຍພອນໃຫ້ ເວັບໄຊຂອງ (CRI) ສືບຕໍ່ພັດທະນາອັນໃໝ່ຂື້ນໄປເລື້ອຍໆ.
ກັບສາລະບານ